b'\n_START_ARTICLE_\nIntegrirana avtobusna linija \xc5\xa1t. 56 (Ljubljana)\n_START_SECTION_\nZgodovina\n_START_PARAGRAPH_\nUvajanje medkrajevne avtobusne proge med Ljubljano in Vrzdencem po Horjulski dolini spada v \xc4\x8das uvajanja proge proti Polhovemu Gradcu._NEWLINE_Sprva je avtobus obratoval le nekajkrat dnevno, vozni red je bil prilagojen potrebam tedanjih potnikov, in sicer delavcem (tovarne so pri\xc4\x8dele z delom ve\xc4\x8dinoma ob 6.00, kon\xc4\x8devale pa ob 14.00). Ko pa so avtomobili postali dostopnej\xc5\xa1i, je veliko ljudi pri\xc4\x8delo uporabljati osebni prevoz. V sedemdesetih letih so postala poceni \xc5\xa1e goriva, zato je upadlo \xc5\xa1tevilo potnikov. Ukinjena je bila neposredna povezava Horjula preko Vrhnike do Ljubljane. Po letu 1980 se je zaradi krize v Jugoslaviji stanje spremenilo, vedno ve\xc4\x8d ljudi je ponovno pri\xc4\x8delo uporabljati javni prevoz. Tedanji podjetji Viator in kasneje Integral pa nista bili pripravljeni na pove\xc4\x8dan promet. Primanjkovalo je avtobusov, zato so bili avtobusi ob konicah polni, pogoste so bile okvare, vozni red tudi ni bil prilagojen potrebam potnikov. Avtobusi so ve\xc4\x8dinoma obratovali do Horjula ali Vrzdenca, nekaj odhodov dnevno je vodilo do \xc5\xa0entjo\xc5\xa1ta. Tedaj je bil namre\xc4\x8d odsek ceste \xc5\xa1e makadamski. Zato so prebivalci ob razli\xc4\x8dnih prilo\xc5\xbenostih zahtevali popravke in usklajevanja. Po letu 1995 so zaradi \xc4\x8dasovnih in cenovnih ugodnosti ponovno pri\xc4\x8deli mno\xc5\xbei\xc4\x8dneje uporabljati osebni prevoz. _NEWLINE_\xc5\xa0tevilo potnikov na progi je vztrajno upadalo. Konec 90. let 20. stoletja so zaradi tega ukinili nedeljske vo\xc5\xbenje, ki so jih uporabljali redki zaposleni in izletniki, zatem pa so ukinili \xc5\xa1e sobotne popoldanske vo\xc5\xbenje. Zaradi tega se je javni prevoz za\xc4\x8del tudi dra\xc5\xbeiti in je postal popolnoma nekonkuren\xc4\x8den. Uporabniki proge so ostali predvsem \xc5\xa1olarji. _NEWLINE_Zaradi zapisanega so predstavniki MOL, podjetja LPP in Ob\xc4\x8dina Dobrova-Polhov Gradec leta 2012 pristopili k pogajanjem za integracijo linije v sistem ljubljanskega javnega potni\xc5\xa1kega prometa. _NEWLINE_V taki obliki je medkrajevna proga obratovala le \xc5\xa1e do marca 2013. Po tem datumu se je zni\xc5\xbeala cena vozovnic, pristojni pa upajo, da bo zaradi tega vedno ve\xc4\x8d ljudi pri\xc4\x8delo uporabljati javni prevoz. Pove\xc4\x8dala naj bi se tudi preto\xc4\x8dnost prometa na mestnih vpadnicah in zmanj\xc5\xa1ale emisije \xc5\xa1kodljivih delcev v ozra\xc4\x8dju. Delno je bil spremenjen vozni red, trasa linije je bila s Kozarij preusmerjena skozi Podsmreko, v centru mesta pa je bila trasa s Bleiweisove in Tivolske preusmerjena na A\xc5\xa1ker\xc4\x8devo in Slovensko cesto._NEWLINE_S 1. septembrom 2015 je po osrednjem delu Slovenske ceste, kateri je bil zaprt zaradi prenove, ponovno stekel avtobusni promet. Istega dne je bila linija 56, skupaj z linijami 3, 3B, 3G, 19B, 19I, 27 in 51, poskusno preusmerjena z osrednjega dela Slovenske ceste. Avtobusi tako z Tr\xc5\xbea\xc5\xa1ke ceste zavijejo na Bleiweisovo, Gosposvetsko in na Slovensko in pot nadaljujejo po redni trasi proti Be\xc5\xbeigradu. Kot razlog je bilo navedeno manj\xc5\xa1e \xc5\xa1tevilo prestopanj potnikov na osrednjem delu Slovenske in \xc5\xa1tevilo prepeljanih potnikov letno (ta zna\xc5\xa1a manj kot 2.000.000).\n_START_SECTION_\nTrasa\n_START_PARAGRAPH_\nTrg Osvobodilne fronte (avtobusna postaja) - Slovenska cesta - Gosposvetska cesta - Bleiweisova cesta - Tr\xc5\xbea\xc5\xa1ka cesta - Podsmreka - cesta 641 - Dobrova - Horjulska cesta - Brezje pri Dobrovi - Podolnica - Zaklanec - Ljubljanska cesta - Horjul - cesta 407 - Vrzdenec - cesta 407 - \xc5\xa0entjo\xc5\xa1t.'